**Acord – cadru de achiziție publică**

**de servicii de** **pază umană**

**Nr.\_\_\_\_\_\_\_\_\_\_\_\_\_\_\_\_\_\_\_data\_\_\_\_\_\_\_\_\_\_\_\_\_\_\_\_\_**

**Art. 1 PĂRŢILE ACORDULUI-CADRU**

În temeiul Legii nr. 98/2016 privind achizițiile publice, cu modificările și completările ulterioare, a intervenit prezentul acord-cadru

**între**

**AGENȚIA NAȚIONALĂ PENTRU ACHIZITII PUBLICE** **(A.N.A.P.),cu sediul în** str. Foișorului nr. 2, sector 3, Bucuresti, telefon/fax 0213118090/0213118095, cod fiscal 35000402, cont RO34TREZ23A510103200130X trezorerie sector 3, reprezentată prin dl. Eugen Ștefan-Dorel Cojoacă, având funcţia de Președinte, în calitate de **autoritate contractantă-promitentă**, pe de o parte,

**şi**

**............................................................................................................................................................................................................................................** în calitate de **promitent-contractant**, pe de altă parte.

**Art.2. Definiţii**

**1.** „**Obiectiv (locaţie)**” înseamnă spaţiul deţinut şi delimitat de către Beneficiar sau orice alt spaţiu, aşa cum va fi indicat de către autoritatea contractantă-promitentă promitentului-contractant prin prezentul acord-cadru. Modificarea sau completarea de locaţii nu poate fi facută decât prin act adiţional şi prin modificarea planului de pază.

**2.** „**Plan de pază**” reprezintă documentul operativ întocmit de autoritatea contractantă-promitentă în colaborare cu promitentul-contractant, cu respectarea cerinţelor Legii nr. 333/2003 și ale HG nr. 301/2012 privind paza obiectivelor, bunurilor şi valorilor şi protecţia persoanelor şi a precizărilor Inspectoratului General al Poliţiei Române, şi avizat de către organele de poliție competente teritorial. Planul de pază constituie anexă la prezentul accord-cadru din momentul avizării lui de către organele de poliție şi conţinutul lui este obligatoriu pentru Părţi (Anexa nr.1).

**3.** „**Personal de pază**” înseamnă prepusul promitentului-contractant (şef obiectiv, agent de pază, dispecer, şef tură, şef schimb, şef echipă) care are ca sarcini asigurarea pazei, protecţiei, intervenţiei şi/sau monitorizarea sistemelor de alarmare instalate la Locaţia autorității contractante-promitente din dispeceratul local.

**4.** „**Şef tură**” înseamnă prepusul promitentului-contractant care are ca sarcini coordonarea activităţii personalului de pază pe un schimb.

**5.** „**Şef de obiectiv**” înseamnă prepusul promitentului-contractant care are ca sarcini coordonarea activităţii personalului de pază la un obiectiv sau grup de obiective.

**6.** „**Servicii de pază**” înseamnă totalitatea activităţiilor pe care le desfăşoară personalul de pază aparţinând promitentului-contractant la locaţia aparţinând autorității contractante-promitente în conformitate cu prevederile cuprinse în Planul de pază şi în prezentul acord-cadru.

**7.** „**Post de pază**” reprezintă locul, zona sau direcţia din obiectiv în care un agent pază sau mai mulţi, execută serviciul în baza unui consemn general şi a unuia particular, înscrise în planul de pază. Postul de pază trebuie să fie delimitat clar sub aspectul responsabilităţilor şi să fie dotat potrivit acestora, pentru ca, personalul de pază să poată îndeplini sarcinile ce-i revin în condiţii normale de lucru.

**8.** „**Pagubă**” – înseamnă orice pierdere sau daună suferită de către autoritatea contractantă-promitentă, ivită sau cauzată prin neglijenţa, nerespectarea sarcinilor sau alte acţiuni nejuste sau omisiune (inclusiv orice acţiune nejustă intenţionată sau omisiune şi orice încălcare a oricărui termenal acestui acord-cadru), de către promitentul-contractant, angajaţii săi sau personalul de pază pe parcursul executării obligaţiilor sale potrivit acestui acord cadru în locaţia care face obiectul acordului cadru.

**9.** „**Riscuri neacoperite**” sunt considerate următoarele acte:

* 1. *Act terorist* înseamnă şi se referă la orice act, inclusiv, fără a se limita la folosirea forţei sau a violenţei şi/sau ameninţarea cu folosirea acestora, venită din partea unei persoane sau unui/unor grup(uri) de persoane, dacă acestea acţionează în numele ori în legătură cu organizaţii sau guverne, săvârşite în scopuri politice, religioase, ideologice sau scopuri similare, inclusiv cu intenţia de a influenţa orice guvern şi/sau de a crea o stare de panică asupra opiniei publice;
  2. *Contaminare biologică sau chimică* înseamnă contaminarea, otrăvirea sau împiedicarea şi/sau limitarea folosinţei unor bunuri datorită efectelor produse de substanţele biologice sau chimice.
  3. *Virus informatic* înseamnă şi se referă la o serie de instrucţiuni şi coduri deformatoare, periculoase sau neautorizate, inclusiv o serie de instrucţiuni sau coduri introduse cu rea-voinţa, în mod programat sau în alt mod, ce se propagă în sistemul unui calculator sau într-o reţea de orice natură.
  4. *Date în format electronic* înseamnă şi se referă la fapte, concepte şi informaţii transformate într-un format ce poate fi utilizat pentru comunicaţii, interpretare sau procesate prin intermediul echipamentelor electronice şi electromecanice de procesare a datelor sau prin intermediul echipamentelor controlate electronic şi includ programe si alte tipuri de instrucţiuni codificate pentru procesarea şi manipularea datelor, sau pentru direcţionarea şi operarea unor astfel de echipamente.

e) *Risc nuclear* înseamnă şi se referă la radiaţii ionizante sau contaminarea radioactivă datorată combustibilului nuclear sau deşeurilor nucleare ori aprinderii combustibilului nuclear, explozibilului radioactiv sau altor proprietăţi cu grad de risc ale unui ansamblu nuclear sau component nuclear al acestuia.

f) *Intenţiile* autorității contractante, în legătură cu: prejudiciile cu caracter punitiv, întreruperile de activitate, beneficiul nerealizat, pierdere a contractelor cu clienţii, a veniturilor sau a economiilor anticipate, ori alte prejudicii indirecte sau consecutive suferite de către autoritatea contractantă-promitentă, daca cele enumerate nu sunt din vina promitentului-contractant.

**10.** Clauzele prezentului acord-cadru, în cazul unor neînţelegeri cu privire la sensul unora dintre ele, vor fi interpretate în conformitate cu prevederile legii romane.

# Art. 3 OBIECTUL ACORDULUI-CADRU

Promitentul-contractant va asigura cu pază umană obiectivele utilizate ca sedii de către ANAP situate în București, cu un dispozitiv compus dintr-un post de pază/obiectiv cu respectarea prevederilor legale în domeniu, ale prezentului acord cadru și ale Planurilor de pază ale obiectivelor.

Orice modificare a structurii dispozitivului de pază după instalarea acestuia se va face în baza cererii autorității contractante-promitente, cerere ce trebuie înaintată cu cel putin 3 zile înainte de data când se dorește intrarea în vigoare a acesteia, prin act adiţional la prezentul acord-cadru şi prin modificarea planului de pază.

**Art. 4 DURATA ACORDULUI-CADRU DE SERVICII**

* 1. Durata prezentului acord-cadru este de 12 luni, începând de la data de 01.02.2020.

**4.2** Prezentul acord-cadru încetează să producă efecte la data de 31.01.2021.

**Art. 5 CANTITATEA PREVIZIONATĂ**

**5.1.** Serviciile vor fi prestate în baza contractelor subsecvente, astfel:

***- minim 1 post de pază****, respectiv 24/24 ore,*

***- maxim 3 posturi de pază*** *din care:*

2 posturi 24/24 = 17.568 ore (respectiv 366 zile/post);

1 post 8 ore = 2008 ore (respectiv 251 zile).

**Art. 6 PREŢUL SERVICIILOR**

**6.1** Preţul serviciilor este …….. conform celor prevazute în propunerea financiară a **Promitentului-contractant**.

**Art. 7 AJUSTAREA PREŢULUI**

**7.1** Se acceptă ajustarea prețului în conformitate cu prevederile art. 164 din Hotărârea Guvernului nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice, cu modificările și completările ulterioare. În acest sens, pretul contractului subsecvent poate fi ajustat în cazul în care **Promitentul-contractant** va introduce un nou mod de taxare, în timpul derulării acordului cadru, avantajos pentru autoritatea contractantă.

**Art. 8 OBLIGAŢIILE PROMITENTULUI-CONTRACTANT**

**8.1 Promitentul-contractant** va inspecta obiectivul înainte de preluarea acestuia în pază, în vederea obținerii datelor și informațiilor necesare întocmirii Planului de pază.

**8.2 Promitentul-contractant** participă la întocmirea, împreună cu autoritatea contractantă-promitentă, a Planului de pază al obiectivului, respectiv la solicitarea autorității contractante-promitente, asigură predarea lui pentru avizare la organele de poliţie competente teritorial.

8.3 Promitentul-contractant va executa serviciile de pază numai cu personal calificat şi atestat în condiţiile Legii nr. 333/2003 si a HG nr. 301/2012, dotat şi echipat în conformitate cu nevoile reale, specifice fiecărui post în parte.

**8.4 Promitentul-contractant** **v**a executa pe toată durata contractului serviciile prevăzute în prezentul acord cadru, cu numărul de agenţi stabiliţi şi în conformitate cu Planul de pază al obiectivului.

8.5 Promitentul-contractant va asigura autorității contractante-promitente, flexibilitatea numărului de agenţi în plus sau minus, în funcţie de solicitarea acestuia în scris şi cu încheierea unor acte adiţionale la contract.

8.6 Modificarile având ca obiect numărul de posturi, dispunerea acestora sau consemnele, vor fi menţionate şi în Planul de pază, ce va fi modificat corespunzator.

8.7 Modificarea structurii personalului de pază se va face numai cu acordul scris al reprezentantului autorizat al autorității contractante-promitente.

8.8 Promitentul-contractant va asigura agenţilor de pază echipamentul de lucru şi protecţie necesar, avizat de către organele de politie, în conformitate cu planul de paza şi prevederile Legii securităţii şi sănătăţii în muncă.

8.9 Promitentul-contractant va asigura instruirea permanentă a agenţilor de pază, în conformitate cu prevederile legale, cu specificul activităţii ce urmează să o desfăşoare în obiectiv şi a planurilor proprii de pregătire.

8.10 Promitentul-contractant va respecta, prin personalul de pază care lucrează în fiecare obiectiv în parte, prevederile Regulamentului Intern al autorității contractante. Dovada luării la cunoştinţă, de catre promitentul-contractant, a dispozitiilor Regulamentului Intern al autorității contractante, se face prin semnarea Extrasului din Regulamentul Intern al autorității contractante de către reprezentantul autorizat al promitentului-contractant şi de către fiecare agent al promitentului-contractant care prestează servicii pentru autoritatea contractantă promitentă în baza prezentului acord cadru. În cazul în care prin reglementări sau dispoziţii interne ale autorității contractante se încalcă prevederi ale planului de pază sau dispoziţii legale imperative, acestea din urma vor prevala.

8.11 Promitentul-contractant va garanta păstrarea de către prepuşii săi, a confidenţialităţii activităţilor autorității contractante, in caz contrar va suporta eventualele prejudicii aduse acestuia, ce vor fi stabilite pe cale amiabila sau dupa caz, de catre instantele de judecata.

8.12 Promitentul-contractant va controla modul în care personalul din dispozitivul de pază execută serviciul şi va lua măsuri de remediere a neajunsurilor constatate.

8.13 Promitentul-contractant va anunţa în mod operativ orice eveniment produs în interiorul obiectivului.

8.14 Promitentul-contractant va lua măsuri de remediere a neajunsurilor constatate de autoritatea contractantă-promitentă. La cererea autorității contractante-promitente aceste măsuri vor fi comunicate imediat în scris.

8.15 Promitentul-contractant va intocmi un raport referitor la activitatea desfasurată, raport care va conţine evenimentele/incidentele constatate pe parcursul desfăşurării controalelor în obiectiv şi va face recomandări, cu privire la securitatea Locaţiei. Promitentul-contractant va aduce la cunoştinţa autorității contractante-promitente în scris, subliniind caracterul urgent al luării măsurilor, orice situaţie ce poate constitui o ameninţare la securitatea autorității contractante-promitente.

8.16 Promitentul-contractant va respecta prevederile Convenţiei de securitate şi sănătate în muncă şi situaţii de urgenţă încheiată între părţi, care este anexă la prezentul acord cadru.

8.17 Promitentul-contractant va despăgubi pe autoritatea contractantă pentru orice pagubă dovedită, suferită de către autoritatea contractantă-promitentă, cauzată în mod direct de neglijenţa, incorectitudinea, omisiunea, necinstea sau complicitatea prepușilor promitentului-contractant.

8.18 Promitentul-contractant va adopta o atitudine defensiva în rezolvarea situațiilor conflictuale, cu exceptia cazurilor de legitima aparare prevazute de lege si ale incercarilor de fortare a dispozitivului de paza, situatii in care va adopta o atitudine corespunzătoare.

8.19 Promitentul-contractant va legitima toate persoanele care solicită accesul în perimetrul protejat si supravegheat;

8.20 Promitentul-contractant se va supune controalelor anunțate sau inopinate ale autorității contractante-promitente în scopul verificării modului de îndeplinire de către promitentul-contractant a obligațiilor prevăzute în prezentul acord cadru;

8.21 Promitentul-contractant va înlocui agenții de pază aflați în serviciu,  la cererea temeinic întemeiată a autorității contractante-promitente.

**8.23** **Promitentul-contractant** se obligă ca în baza prezentului acord-cadru, să presteze serviciile la încheierea fiecărui contract subsecvent.

**Art. 9 OBLIGAŢIILE autorității contractante promitente**

9.1 Autoritatea contractantă-promitentă se obligă ca, în baza contractelor subsecvente atribuite Promitentului-contractant, în limita necesităţilor, să achiziţioneze serviciile în condiţiile convenite în prezentul acord-cadru.

9.2 Autoritatea contractantă-promitentă va semna contracte subsecvente acordului-cadru numai în limita fondurilor alocate cu această destinaţie.

9.3 Autoritatea contractantă-promitentă va plăti contravaloarea serviciilor prestate după semnarea procesului verbal de recepție fără obiecțiuni.

9.4 Autoritatea contractantă-promitentă va asigura promitentului-contractant toate condiţiile pentru ca reprezentanţii săi să efectueze auditul de securitate la obiectiv înainte de instalarea dispozitivului de pază şi să stabilească de comun acord sistemul de pază cel mai potrivit şi eficient.

9.5 Autoritatea contractantă-promitentă va coordona activitatea pentru elaborarea planului de pază la obiectiv şi va organiza activitatea pentru depunerea acestuia la organul de poliţie competent teritorial, în vederea avizării.

9.6 Autoritatea contractantă-promitentă va asigura toate amenajările tehnice şi condiţiile necesare desfăşurării în condiţii corespunzătoare a serviciului de pază - adăpostirea personalului de pază, păstrarea documentelor operative în siguranţă, echipamente de încălzire, sursă de energie electrică pentru iluminat şi încărcarea acumulatorilor, sursă de apă, acces la grupul sanitar, iluminat perimetral şi zonal eficient.

9.7Autoritatea contractantă-promitentă va numi o persoană autorizată care să asigure permanent relaţiile contractuale cu promitentul-contractant şi toate celelalte relaţii informaţionale necesare desfăşurării cu eficienţă a activităţilor de pază si va asigura instructiunile privind modul de acces in obiectiv, controlul persoanelor si autovehiculelor, a documentelor pe baza carora pot fi introduse/scoase din obiectiv produse, materiale sau orice alte bunuri ale autorității contractante-promitente.

9.8 Autoritatea contractantă-promitentă va instrui personalul propriu privitor la cunoaşterea prevederilor planului de pază, a procedurilor de acces stabilite şi a celor de armare şi dezarmare a sistemelor tehnice antiefracţie din obiectiv şi va pretinde ca acestea să fie respectate fără excepţii.

9.9 Autoritatea contractantă-promitentă va răspunde pentru faptele angajaţiilor săi dacă acestea sunt de natură să impiedice sau să influenţeze negativ îndeplinirea obligaţiilor de serviciu de către personalul promitentului-contractant caz în care acesta nu va fi responsabil pentru orice pierdere cauzată autorității contractante-promitente.

9.10 Autoritatea contractantă-promitentă va comunica promitentului-contractant modificările relevante aduse structurii locaţiilor, activităţilor şi amenajărilor interioare şi exterioare aflate în incinta acestora. In termen de 48 de ore de la data primirii comunicării, părţile se vor întâlni şi vor stabili dacă şi măsura în care aceste modificări pot afecta funcţionarea optimă a sistemului de securitate şi vor elabora, în acelaşi termen, un plan de soluţii care să permită asigurarea pazei în noile conditii.

9.11 Autoritatea contractantă-promitentă va analiza împreună cu promitentul-contractant orice eveniment produs ce prezintă o ameninţare reală pentru siguranţa persoanelor sau pentru integritatea bunurilor aflate în incinta obiectivului. Va asigura, în cel mai scurt timp posibil, prezenţa unui reprezentant al său, în cazul producerii unor evenimente la obiectiv.

9.12 Autoritatea contractantă-promitentă va semnala imediat promitentului-contractant orice deficienţă constatată, pentru luarea măsurilor de remediere de urgenţă a acestora.

9.13 Autoritatea contractantă-promitentă va desemna persoanele cu drept de control asupra modului de îndeplinire a obligaţiilor de serviciu de către promitentulcontractant, conform prevederilor Planului de pază. Aceste persoane vor fi comunicate şi promitentului-contractant.

9.14 Autoritatea contractantă-promitentă va asigura în timp util toate informaţiile (inclusiv cele referitoare la eventuala existenta a unor materiale dăunătoare sanatăţii) şi documentele necesare în mod rezonabil pentru a permite promitentului-contractant să execute serviciile de pază. Autoritatea contractantă-promitetntă garantează că toate informaţiile dezvăluite sau ce vor fi dezvăluite promitentului-contractant sunt adevărate, corecte şi nu induc în eroare asupra niciunui aspect relevant pentru prestarea serviciilor conform prezentului acord cadru. Promitentul contractant se va baza în executarea serviciilor de pază pe informaţiile furnizate de autoritatea contractantă promitentă şi nu va verifica în mod independent corectitudinea şi caracterul complet al oricărei informaţii oferite de către autoritatea contractantă promitentă. Autoritatea contractantă promitentă va răspunde şi de informarea promitentului-contractant în legătura cu orice modificări asupra informaţiilor oferite iniţial.

9.15 Autoritatea contractantă-promitentă va informa promitentul contractant, înainte de începerea prestării serviciilor, cu privire la eventuala existenţă a unor materiale dăunătoare sănătăţii, garantând ca aceste materiale nu sunt depozitate în locurile în care îşi desfăşoară activitatea angajaţii promitentului contractant.

9.16 Autoritatea contractantă-promitentă va lua la cunoştinţă recomandările de securitate (daca exista) făcute în scris de către promitentul contractant în legătura cu executarea serviciilor de pază. Recomandările de securitate exprimate în scris de către promitentul contractant au valoare informativă pentru autoritatea contractantă-promitentă, îndeplinirea sau neîndeplinirea acestor recomandări fiind exclusiv opţiunea autorității contractante promitente. Cu toate acestea, promitentul contractant nu va fi considerat responsabil în situaţia în care producerea unui eveniment sau incident are drept cauză directa nerespectare de către autoritatea contractantă promitentă a recomandărilor facute în scris de către promitentul contractant.

9.17 În situaţia în care se crează o pierdere, vătămare, cheltuială suplimentară sau un prejudiciu autorității contractante promitente din culpa exclusiva a angajaţilor promitentului contractant, Autoritatea contractantă-promitentă, în urma unei investigaţii realizate în comun cu promitentul-contractant, va determina gradul de responsabilitate al celor implicaţi şi va lua măsurile necesare pentru sancţionarea persoanelor vinovate de producerea prejudiciului. În situaţia în care, în urma investigaţiei, se constată culpa angajaţilor promitentului contractant, autoritatea contractantă promitentă are dreptul de a solicita promitentului contractant înlaturarea agentului responsabil de cauzarea prejudiciului. Promitentul contractant va despagubi autoritatea contractantă promitentă pentru daunele suferite, proporţional cu culpa acestuia.

9.18 Autoritatea contractantă-promitentă va sesiza in maxim 48 ore eventuale evenimente ce au produs daune in paguba sa din culpa promitentului contractant, si va pune la dispoziţia promitentului contractant, în termen de 10 zile de la data constatării prejudiciului, toate documentele ce fac dovada existenţei şi întinderii prejudiciului.

9.19 Autoritatea contractantă-promitentă va respecta prevederile Convenţiei de securitate şi sănătate în muncă şi a situaţiilor de urgenţă încheiată între părţi, care este anexă la prezentul acord cadru.

**Art. 10 PLATA ȘI MODALITĂȚI DE PLATĂ**

**10.1 Autoritatea contractantă-promitentă** va achita contravaloarea serviciilor efectuate de promitentul-contractant în baza prezentului Acord-cadru, în termen de maxim 30 zile de la data primirii facturii, ulterior recepției, în contul ……………………………. Factura va fi emisă de promitentul-contractant în prima zi a lunii următoare, pentru serviciile prestate până la acea dată.

**10.2 Autoritatea contractantă-promitentă** va notifica promitentului-contractant, în termen de 3 (trei) zile de la primirea facturii, eventualele obiecţii legate de aceasta.

**Art. 11 - ALTE CLAUZE**

11.1 Prezentul acord-cadru stă la baza contractelor subsecvente de achiziţie publică de servicii care pot fi încheiate între Părți.

11.2.Toate clauzele contractului subsecvent sunt cunoscute și acceptate fără obiecțiuni de către promitentul-contractant.

11.3. În cazul în care pe durata acordului-cadru nu vor fi achizitionate cantitățile minime și/sau maxime de ore, promitentul-contrcatant este de acord și intelege ca aceasta nu va constitui un eventual temei pentru solicitarea în instanță de daune interese sau penalități.

11.4. - În cazul în care, din vina sa exclusivă, contractantul nu reuşeşte să-şi îndeplinească obligaţiile asumate, atunci are dreptul de a deduce din preţul contractului, ca penalităţi, o sumă echivalentă cu o cota procentuală de 0,03% pentru fiecare zi de întârziere, până la îndeplinirea efectivă a obligaţiilor.

11.5. - În cazul în care autoritatea contractantă nu îşi onorează obligaţiile în termen de 30 de zile de la expirarea perioadei convenite, atunci acesteia îi revine obligaţia de a plăti, ca penalităţi, o sumă echivalentă cu o cota procentuală de 0,03 % din plata neefectuată pentru serviciile presate, facturate şi recepţionate.

**Art. 12 -** **DOCUMENTELE ACORDULUI – CADRU:**

a) propunerea financiară;

b) propunerea tehnică;

c) caietul de sarcini.

**Art. 13 ÎNCETAREA-REZILIEREA ACORDULUI – CADRU**

**13.1** Prezentul acord-cadru încetează:

a) prin ajungerea la termen;

b) prin atingerea unui prag valoric pentru care prevederile legale impun obligaţii de aplicare a unor proceduri diferite, în raport cu anumite praguri valorice precizate în legislație;

c) prin denunțarea unilaterală a acordului-cadru înainte de expirarea duratei acestuia, prin transmiterea unei notificari scrise celeilalte Parti, cu cel putin 15 zile înainte de data la care se dorește încetarea acordului-cadru.

d) prin rezilierea acordului-cadru; aceasta va opera de drept, fără a mai fi necesară punerea în întârziere a promitentului-contractant, fără încuviințarea vreunei instanțe de judecată și fără a mai fi necesară îndeplinirea vreunei formalități prealabile și se va comunica în scris, prin scrisoare recomandată cu confirmare de primire, dacă contractantul nu își îndeplinește și nu respectă obligațiile prevăzute la art. 8 pct. 8.1-8.23 din prezentul contract.

Încetarea acordului cadru în conformitate cu prevederile prezentului articol nu va influenţa, în niciun mod, executarea obligaţiilor scadente între Părţi.

**13.2** Acordul-cadru poate înceta şi în următoarele cazuri:

**a)** prin acordul de voinţă al tuturor părţilor;

**b) dacă Promitentul-contractant nu onorează obligaţia de prestare a serviciilor care fac obiectul acordului cadru/contractelor subsecvente în termenul convenit; în acest caz, Autoritatea contractantă-promitentă are dreptul de rezilierea şi de a emite pretenţii asupra garanţiei de bună execuţie în condiţiile legii şi în limitele prejudiciului creat**.

13.3 Autoritatea contractantă-promitentă îşi rezervă dreptul de a denunța unilateral acordul-cadru, printr-o notificare scrisă adresată Promitentului-contractant, fără nicio compensaţie, dacă acesta din urma dă faliment, cu condiţia ca această denunțare să nu prejudicieze sau să afecteze dreptul la acţiune sau despăgubire pentru Promitentul-contractant. În acest caz, Promitentul-contractant are dreptul de a pretinde numai plata corespunzătoare pentru partea din contract îndeplinită pană la data denunţării unilaterale a acordului-cadru.

13.4 Denunțarea unilaterală – autoritatea contractantă promitentă îşi rezervă dreptul de a denunţa unilateral acordul-cadru, în cel mult 15 zile de la apariţia unor circumstanţe care nu au putut fi prevăzute la data încheierii Acordului-cadru şi care conduc la modificarea clauzelor contractuale în aşa măsură încât îndeplinirea acestuia ar fi contrară interesului public.

13.5 Acordul-cadru poate înceta în conformitate cu prevederile art. 222 și 223 din Legea nr. 98/2016 privind achizițiile publice cu modificările și completările ulterioare.

13.6 În cazul în care Promitentul-contractant îşi schimbă denumirea, fuzionează, se divizează sau este preluat de un alt agent economic intern sau extern, noua societate comercială va prelua toate obligaţiile asumate de acesta prin prezentul acord-cadru.

**Art.14 Garanţia de bună execuţie a contractului**

14.1 Promitentul-contractant se obligă să constituie garanţia de bună execuţie pentru fiecare contract subsecvent în valoare de 5% din preţul fără TVA al fiecărui contract subsecvent în termen de 5 zile lucrătoare de la data semnării acestuia.

14.2 Autoritatea contractantă-promitentă are dreptul de a emite pretenţii asupra garanţiei de bună execuţie, în limita prejudiciului creat, dacă Promitentul-contractant nu îşi îndeplineşte obligaţiile asumate prin contractele subsecvente. Anterior emiterii unei pretenţii asupra garanţiei de bună execuţie, Autoritatea contractantă-promitentă are obligaţia de a notifica acest lucru Promitentului-contractant, precizând totodată obligaţiile care nu au fost respectate.

14.3. Autoritatea contractantă-promitentă se obligă să restituie garanţia de bună execuţie în termen de 14 zile de la data îndeplinirii de către Promitentul-contractant a obligaţiilor asumate prin contractul subsecvent respectiv.

**Art. 15 RECEPŢIE ŞI VERIFICĂRI**

15.1. Autoritatea contractantă-promitentă are dreptul de a inspecta şi/sau verifica serviciile prestate la sfârșitul fiecărei luni, pentru a stabili conformitatea lor cu prevederile din specificațiile tehnice cuprinse în caietul de sarcini și propunerea tehnică. Rezultatele verificărilor se consemnează în procesul-verbal de recepție semnat de ambele părți.

15.2 Autoritatea contractantă-promitentă are dreptul de a notifica imediat promitentului –contractant,în scris, orice plângere sau reclamație ce apare în timpul derulării contractului. La primirea unei astfel de notificări, autoritatea contractantă promitentă are obligația de a remedia orice deficiență în termenul comunicat, fără costuri suplimentare pentru achizitor.

**Art. 16 AMENDAMENTE**

**16.1** Părţile contractante au dreptul, pe durata îndeplinirii acordului-cadru, de a conveni modificarea clauzelor acestuia, prin act adiţional, cu respectarea legislatiei privind achizițiile publice.

**16.2** Orice modificare a prezentului acord-cadru va fi consemnată de ambele părţi prin act adiţional.

**Art. 17** **SUBCONTRACTANŢI**

**17.1** – **Promitentul-contractant** are obligaţia, în cazul în care subcontractează părţi din contract, de a încheia contracte cu subcontractanţii desemnaţi, în aceleaşi condiţii în care el a semnat contractul cu **Autoritatea contractantă-promitentă**.

**17.2** - (1) **Promitentul-contractant** are obligaţia de a prezenta la încheierea contractului toate contractele încheiate cu subcontractanţii desemnaţi.

(2) Lista subcontractanţilor, cu datele de recunoaştere ale acestora, cât şi contractele încheiate cu aceştia se constituie în anexe la contract.

**17.3** - (1) **Promitentul-cotractant** este pe deplin răspunzător faţă de autoritatea contractantă-promitentă de modul în care îndeplineşte contractul.

**17.4** - **Promitentul-contractant** poate schimba oricare subcontractant numai dacă acesta nu şi-a îndeplinit partea sa din contract. Schimbarea subcontractantului nu va schimba preţul contractului şi va fi notificată Autoritatea contractantă-**promitentă.**

**Art.18 CESIUNEA**

**Promitentul-contractant** poate cesiona doar creanţele nãscute din acest acord-cadru, obligaţiile nãscute rãmânând în sarcina pãrţilor contractante, astfel cum au fost stipulate şi asumate iniţial.

**Art. 19 FORŢA MAJORĂ**

**19.1** Forţa majoră este constatată de o autoritate competentă.

**19.2** Forţa majoră exonerează părţile contractante de îndeplinirea obligaţiilor asumate prin prezentul acord-cadru, pe toată perioada în care aceasta acţionează.

**19.3** Îndeplinirea acordului-cadru va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

**19.4** Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

**19.5** Dacă forţa majoră acţionează sau se estimează că va acţiona o perioada mai mare de 1 lun, fiecare parte va avea dreptul să notifice celeilaltepărţi încetarea de plin drept a prezentului acord-cadru, fără ca vreuna din părţi să poată pretinde celeilalte daune-interese.

**19.6** Oricare dintre Părţi nu va răspunde în cazul în care executarea cu întârziere sau neîndeplinirea obligaţiilor este cauzată de împrejurări independente de voinţa acestora, inclusiv, fără a se limita la acestea, incendii, inundaţii, alte evenimente imprevizibile, acte sau reglementări ale oricărei autorităţi publice naţionale sau supranaţionale, război, manifestaţii sau greve.

**19.7** Părţile contractante nu au dreptul să ceară penalizări sau compensaţii ca urmare a neîndeplinirii obligaţiilor pentru perioada de timp cât durează cazul de forţă majoră.

**Art. 20 LIMBA CARE GUVERNEAZĂ CONTRACTUL**

Limba care guvernează contractul este limba română.

**Art. 21 COMUNICĂRI**

21.1 Toate notificările, scrisorile, cererile, sau alte comunicări care se efectuează în temeiul acestui Acord-cadru vor fi efectuate în scris în limba romana.

21.2 Toate notificările, scrisorile, cererile sau alte comunicări vor fi transmise Părţii căreia îi sunt adresate prin scrisoare recomandată – cu confirmare de primire sau prin fax la adresa sau numărul de fax al Părţii prevăzut în contract sau, în cazul vreunei modificări, la adresa sau numărul de fax comunicat celeilalte Părţi cu respectarea prevederilor prezentei secţiuni. Părţile se obligă să-şi notifice reciproc imediat orice schimbare de adresă sau de număr de fax, în caz contrar, considerându-se ca notificarea/ scrisoarea/ cererea/ comunicarea a fost trimisă în mod valabil la vechea adresă/număr de fax.

**21.3** O notificare, scrisoare, cerere sau altă comunicare va fi considerată ca fiind transmisă la data menţionată pe mandatul poştal, dacă a fost efectuată prin scrisoare recomandată cu confirmare de primire şi la data menţionată pe raportul de confirmare generat de fax (acesta păstrându-se de către Partea expeditoare şi fiind predata destinatarului la cerere, dacă a fost transmisă prin fax).

**Art. 22 LITIGII**

**22.1** **Autoritate contractantă-promitentă** şi **Promitentul-contractant** vor depune toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legătură cu îndeplinirea acordului-cadru

**22.2** Dacă, după 15 de zile de la începerea acestor tratative, **Autoritatea contractantă-promitentă** şi **Promitentul-contractant** nu reuşesc să rezolve în mod amiabil o divergenţă contractuală, fiecare poate solicita ca disputa să se soluţioneze de către instanţele judecătoreşti.

**Art. 23 LEGEA APLICABILĂ CONTRACTULUI**

Contractul va fi interpretat conform legilor din România.

Părţile au convenit să încheie prezentul acord-cadru, în două exemplare, câte unul pentru fiecare parte.

**Autoritatea contractantă-promitentă, Promitent-contractant,**

**AGENȚIA NAȚIONALĂ PENTRU ACHIZIȚII PUBLICE**

**Președinte**

**EUGEN ȘTEFAN-DOREL COJOACĂ**

|  |  |  |  |  |
| --- | --- | --- | --- | --- |
| **FUNCŢIE PERSOANĂ AVIZATOARE** | **NUME ŞI PRENUME** | **DATĂ AVIZARE** | **OBSERVAŢII** | **SEMNĂTURĂ** |
| SECRETAR GENERAL | LADÁNYI LÁSZLÓ–ZSOLT |  |  |  |
| SECRETAR GENERAL ADJUNCT | POPESCU LAURA CLAUDIA |  |  |  |
| VIZA CFPP  Consilier superior | COSTAN ALINA |  |  |  |
| DIRECTIA JURIDIC  Director | STĂNESCU MIHAELA DENISA |  |  |  |
| DIRECTIA ECONOMICA ȘI ADMINISTRATIV  Director | GRECU ROXANA ELENA |  |  |  |
| DIRECTIA ECONOMICA ȘI ADMINISTRATIV  Sef Serviciu | CLARA VOICU |  |  |  |
| DIRECTIA ECONOMICA ȘI ADMINISTRATIV  BIROUL ACHIZITII PUBLICE SI ADMINISTRATIV  Sef birou | MARGASIU MARIUS-LUCIAN |  |  |  |
| BIROUL ACHIZITII PUBLICE SI ADMINISTRATIV  Expert superior | Bulumete-Iacob Marius-Viorel |  |  |  |
| **FUNCŢIE PERSOANA CARE A INTOCMIT** | **NUME ŞI PRENUME** | **DATĂ INTOCMIRE** | **OBSERVAŢII** | **SEMNĂTURĂ** |
| DIRECTIA ECONOMICA ȘI ADMINISTRATIV  BIROUL ACHIZITII PUBLICE SI ADMINISTRATIV  Consilier Superior | ALINA SERBAN |  |  |  |